**RELACION**

**PËR PROJEKTLIGJIN**

**“PËR ARBITRAZHIN NË REPUBLIKËN E SHQIPËRISË”**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN**

Përcaktimi i rregullave kombëtare për arbitrazhin është një nga prioritetet e shtetit shqiptar, Këshillit të Ministrave dhe Ministrisë së Drejtësisë në drejtim të konsolidimit të shtetit të së drejtës, garantimin e të drejtave të njeriut, zgjidhjen e mosmarrëveshjeve dhe konflikteve midis shtetit dhe palëve private, apo palëve private me njëra-tjetrën. Arbitrazhi ka qenë pjesë e sistemit ligjor vendas që me miratimin e Kodit të Procedurës Civile me ligjin nr. 8116, datë 29.03.1996, por këto parashikime janë shfuqizuar me ligjin Nr.112/2013, datë 18.04.2013. Ekzistenca e një vakumi ligjor që nga viti 2013 ka pasur një efekt negativ në drejtim të zhvillimit të proceseve të arbitrazhit nga gjykatat e arbitrazhit vendase.

Qëllimi kryesor i këtij projekt-akti është:

* ruajta e koherencës midis legjislacionit të brendshëm dhe atij ndërkombëtar, lidhur me fushën e arbitrazhit.
* përmirësimi i procedurave të gjykimit dhe rritja e efikasitetit në trajtimin e konflikteve, për të garantuar respektimin e të drejtave dhe lirive themelore, në përputhje me aktet e Bashkimit Evropian.
* përcaktimi i rregullave për marrëveshjen e arbitrazhit, në përputhje me parashikimet e ligjit model UNCITRAL dhe të Konventës së Nju Jork-ut.
* njohja dhe zbatimi i vendimeve të arbitrazhit.
* krijimi i një regjimi pozitiv për zbatimin praktik të kësaj nisme.

Efektet që synon propozimi janë të tilla që rregullojnë në tërësi kuadrin ligjor duke gjetur një zgjidhje fleksibël, afatgjatë dhe të gjithëpranuar.

Objektivat e përgjithshëm janë:

1. Përafrimi i legjislacionit shqiptar me të drejtën ndërkombëtare dhe legjislacionin e Bashkimit Evropian.
2. Përmirësimi i kuadrit ligjor shqiptar për arbitrazhin, procedurat e zbatimit dhe implementimin e tij në Shqipëri.

Qëllimi i këtij projektligji është të përcaktojë parime për rregullimin e arbitrazhit kombëtar dhe ndërkombëtar, duke krijuar një bazë ligjore të nevojshme dhe të domosdoshme, për ushtrimin e profesionit të arbitrit, rregullat e procedurat e zhvillimit të procedimeve të arbitrazhit, të cilat janë të përcaktuara sipas vullnetit të palëve dhe mjetet juridike me anë të cilit shpreh qëndrimin e saj gjykata e arbitrazhit dhe kriteret e pamundësisë së njohjes apo ekzekutimit të vendimeve të arbitrazhit.

1. Njohja dhe zbatimi i të drejtës së arbitrazhit në Shqipëri.

Hartimi dhe miratimi i projektligjit për arbitrazhin e brendshëm dhe atë ndërkombëtar synon ndër të tjera dhe promovimin e tij si një nga metodat alternative për zgjidhjen e mosmarrëveshjeve midis palëve.

1. Aplikimi i rregullave që ndërlidhen me zbatimin e ligjit për arbitrazhin në kontekstin kombëtar.
2. Përcaktohen rregullat e interpretimit të një procedure arbitrazhi.

Në projektligj janë trajtuar dhe rregullat e interpretimit lidhur me procedurën e arbitrazhit.

1. Të krijohet besimi që do të jepet një vendim i drejtë.

Në kushtet që arbitrazhi zhvillohet me anë të një procedure të pavarur, çka do të thotë se nuk ndikohet nga institucionet e tjera shtetërore, përbën një avantazh dhe do të rrisë besimin e palëve për dhënien e një vendimi të drejtë dhe të paanshëm.

1. Të krijohet një sistem më fleksibël dhe funksional për zgjidhjen e mosmarrëveshjeve.

Arbitrazhi është një proces më fleksibël krahasuar me një proces gjyqësor. Arbitrazhi nuk është pjesë e sistemit shtetëror të gjykatave. Sikurse u trajtua dhe më sipër, edhe pse arbitrazhi mbështetet në një procedurë konsensuale mbështetur në marrëveshjen e lidhur midis palëve, por funksioni që realizon është i njëjtë me atë sistemit të gjykatave. Në përfundim të procesit konkludohet me vendim nga gjykata arbitrazhi i cili wshtw titull ekzekutiv.

Objektivat specifikë që synohen të arrihen janë:

1. Ulja e shpenzimeve dhe pakësimi i formaliteteve e burokracive, në zgjidhjen e një konflikti.

Një nga argumentet më të rëndësishëm që influencon në promovimin e arbitrazhit si një nga format alternative për zgjidhjen e mosmarrëveshjeve lidhet me faktin se vendimet që sigurohen nëpërmjet tij janë vendime më të shpejta dhe kanë një kosto më të ulët në krahasim me proceset gjyqësore. Mos efikasiteti dhe zvarritja që i karakterizon gjykatat shtetërore ka motivuar palët që mosmarrëveshjet e tyre t’ia besojnë për zgjidhje arbitrazhit.

1. Ruajtja e të dhënave personale, duke ruajtur konfidencialitetin, neutralitetin dhe mos publikimin e të dhënave personale.

Natyra private e arbitrazhit çon gjithashtu në konfidencialitetin e procesit. Kjo do të thotë që as palët, arbitrat, dëshmitarët, ekspertët nuk duhet të zbulojnë asgjë rreth arbitrazhit.

1. Inkurajimi i investimeve ndërkombëtare dhe i tregtisë.

Arbitrazhi ndërkombëtar është ndërtuar me qëllimin për t’i siguruar palëve, të cilët u përkasin juridiksioneve të ndryshme, që mosmarrëveshja e tyre do të trajtohet dhe zgjidhet në mënyrë neutrale. Palët që janë pjesëmarrës në një marrëveshje ndërkombëtare të arbitrazhit kërkojnë që arbitri, të mos jetë i lidhur me asnjë prej rendeve juridike kombëtare në konflikt si dhe të mos ketë ndikime prej tyre. Për zgjidhjen e mosmarrëveshjes, ata kërkojnë aplikimin nga arbitrat të rregullave proceduralë ndërkombëtare neutrale. Gjithashtu dhe garantimi i parimit të barazisë së palëve në proces [[1]](#footnote-1) ndikon në rritjen e investimeve të huaja në vend.

1. Mundësia e zgjedhjes së lirë të disa alternativave për të zgjidhur një konflikt.

Ndërmarrja e nismës për hartimin e projektligjit “Për Arbitrazhin” u jep mundësi palëve që për zgjidhjen e mosmarrëveshjeve që kanë lindur ose që mund të lindin në të ardhmen të mos i drejtohen vetëm gjykatës si mënyra e vetme për zgjidhjen e tyre, por të kenë mundësi për të pasur dhe metoda të tjera alternative për zgjidhjen e konflikteve. Arsyet se përse palët mund të zgjedhin arbitrazhin janë nga më të ndryshmet. Së pari, arbitrazhi i jep mundësi palëve që të zgjedhin persona me njohuri të specializuara për të gjykuar mosmarrëveshjet e tyre. Së dyti, arbitrat zgjidhen për një mosmarrëveshje të veçantë, dhe me zgjidhjen e saj ata shpërndahen. Së treti, arbitrazhi nuk i nënshtrohet apelimit përsa i përket themelit të konfliktit.

1. Kufizimet në kompetencat gjyqësore kur palët kanë zgjedhur arbitrazhin si mekanizëm për zgjidhjen e mosmarrëveshjeve.

Në rastin kur palët kanë zgjedhur arbitrazhin si mënyrë për zgjidhjen e konflikteve midis tyre, vendimi i dhënë nga arbitrat do të përbëjë një vendim final dhe detyrues. Por në zbatim të nenit 5 të Konventës së Nju Jorkut, pavarësisht se konflikti është zgjidhur përmes marrëveshjes së arbitrazhit, janë gjykatat shtetërore ato të cilat kanë kompetencë të përcaktojë se në arbitrazh është ndjekur procedura e duhur, duke ushtruar autoritetin e tyre për të anuluar një vendim arbitrazhi apo për të refuzuar njohjen dhe zbatimin e vendimeve të arbitrazhit.

1. Rregullimi ligjor i arbitrazhit ndërkombëtar.

Vendimet e arbitrazhit janë të zbatueshme njëlloj si vendimet e gjykatës. Konventa e Nju Jorku-ut garanton njohjen dhe zbatimin forcërisht të vendimit, nëpërmjet një autorizimi të dhënë nga një gjykatë e shtetit, ku pala humbëse ka selinë. Kjo e bën arbitrazhin tregtar ndërkombëtar të favorshëm ndaj komunitetit ndërkombëtar të biznesit[[2]](#footnote-2).

**II**. **VLERËSIM I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA.**

Propozimi i kësaj nisme vjen si nevojë e përmbushjes së detyrimeve që vijnë nga një sërë aktesh ndërkombëtare si Konventa për Njohjen dhe Ekzekutimin e Vendimeve të Huaja të Arbitrazhit dhe Konventa Evropiane e Arbitrazhit. Nisma hartohet në zbatim të Strategjisë Ndërsektoriale të Drejtësisë, miratuar me Vendimin Nr. 773, datë 2.11.2016 “Për miratimin e Strategjisë Ndërsektoriale të Drejtësisë 2017–2020 dhe të Planit të saj të Veprimit”.

Pikërisht pas analizës së këtyre dokumenteve kyçe politike, Ministria e Drejtësisë ka përfshirë në Programin Legjislativ për vitin 2019, miratuar me vendimin nr. 764, datë 27.12.2018, të Këshillit të Ministrave “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2019”, hartimin dhe miratimin e projektligjit “Për arbitrazhin”.

**III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME.**

Projektligji rregullon arbitrazhin vendas dhe ndërkombëtar, bazuar kryesisht në modelin e ligjit për arbitrazhin ndërkombëtar të UNCITRAL (Komisioni i Kombeve të Bashkuara për të Drejtën Ndërkombëtare Tregtare).

Miratimi i këtij projektligji do të sillte impakt pozitiv për të gjitha grupet e interesit, ku vlen të veçohet komuniteti i investitorëve dhe bizneseve të huaja në vend, zhvillimi i mëtejshëm i të cilëve do të pasjellë më shumë të hyra në buxhetin e shtetit dhe ndikime pozitive në ekonominë e vendit e i mundësojnë qeverisë të kryejë më shumë investime publike.

Përfitimet e drejtpërdrejta që kanë grupet e interesi i parashtrojmë si më poshtë:

* Neutraliteti i arbitrazhit ndërkombëtar, që u mundëson palëve të zgjidhin përmes arbitrazhit mosmarrëveshjet e karakterit tregtar ndërkombëtar , edhe pse vijnë nga vendet e ndryshme, në bazë të autonomisë së vullnetit të tyre të zgjedhin vendin, kohën, arbitrat, rregullat, gjuhën në të cilën do të zhvillohet procedura para arbitrazhit tregtar ndërkombëtar, gjëra që nuk mund të bëhen para gjykatave shtetërore;
* Shmangia e formaliteteve dhe fleksibiliteti përmes arbitrazhit;
* Zgjidhja e shpejtë dhe efikase e mosmarrëveshjeve me anë të procedurës së arbitrazhit;
* Konfidencialiteti pasi si rregull vendimet e arbitrazhit nuk publikohen, në dallim nga procesi gjyqësor i cili mbështetet në parimin e gjykimit me dyer të hapura;
* Mundësia e zgjedhjes së arbitrave nga vet palët paraqet një përparësi të madhe të arbitrazhit në raport me gjykatat e rregullta;
* Pavarësia e arbitrazhit në punën e tij. Kjo përparësi e arbitrazhit nënkupton atë se organet e tjera shtetërore, e në veçanti gjykatat, nuk mund të ndikojnë në punën e tij.
* Njohja dhe ekzekutimi i vendimeve të huaja të arbitrazhit paraqet përparësinë e radhës së këtij institucioni kundrejt gjykatave të rregullta.

Miratimi i këtij projektligji do të sillte rezultate pozitive në drejtim të konsolidimit të kuadrit ligjor. Projektligji përmban dispozita që rregullojnë si arbitrazhin e brendshëm ashtu edhe ndërkombëtar. Projektligji përmban dispozita ku përfshihen të përshtatura parashikimet e Konventës së Nju Jorkut, konkretisht dispozitat që rregullojnë në parim detyrimin e shtetit për të njohur vendimin dhe marrëveshjen e arbitrazhit, si dhe dispozitat që rregullojnë paraqitjen e kërkesës për njohje. Gjithashtu, projektligji merr në konsideratë parashikimeve të ligjit model UNCITRAL, të cilat jo vetëm që nuk bien ndesh me parashikimet e Konventës së Nju Jorkut, por përmirësojnë më tej procedurat e njohjes dhe zbatimit të vendimeve të arbitrazhit ndërkombëtar.

**IV. VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është hartuar në mbështetje të neneve 78, 81 dhe 83, pika 1, të Kushtetutës dhe është në përputhje me parimet kushtetuese, me parashikimet përkatëse të Kodit të Procedurës Civile dhe me legjislacionin në fuqi.

Hartimi dhe miratimi i ligjit për arbitrazhin gëzon mbështetje kushtetuese, për shkak se nëpërmjet tij sigurohet garantimi i parimit për një proces të rregullt ligjor. Funksionimi normal i arbitrazhit, si mënyrë për zgjidhjen e mosmarrëveshjeve, ndikon ndjeshëm në eficencën dhe efikasitetin e sistemit gjyqësor, duke vënë në zbatim parimin kushtetues sipas të cilit kushdo, për mbrojtjen e të drejtave, të lirive dhe interesave të tij kushtetuese dhe ligjore, ka të drejtën e një gjykimi të drejtë dhe publik brenda një afati të arsyeshëm nga një gjykatë e pavarur dhe e paanshme e caktuar me ligj (neni 42/2 i Kushtetutës).

**V. VLERËSIMI I SHKALLËS SË PËRAFRIMIT ME ACQUIS COMMUNAUTARE**

Miratimi i projektligjit nuk ka ndikim përsa i përket procesit të përafrimit të legjislacionit vendas me BE duke qenë se nuk ekzistojnë norma të *acquis* (të tilla si Rregullore ose Direktiva) të cilat rregullojnë drejtpërdrejtë çështjet e arbitrazhit në vendet anëtare të Bashkimit Europian.

**VI. PËRMBLEDHJE SHPJEGUESE E PËRMBAJTJES SË PROJEKTLIGJIT**

Projektligji rregullon arbitrazhin vendas dhe ndërkombëtar, bazuar kryesisht në modelin e ligjit për arbitrazhin ndërkombëtar të UNCITRAL (Komisioni i Kombeve të Bashkuara për të Drejtën Ndërkombëtare Tregtare).

Projektligji i propozuar është i strukturuar në 8 krerë dhe përbëhet nga 55 nene.

**KREU I** “*Dispozita të përgjithshme*” përcakton dispozitat e përgjithshme që përfshijnë objektin e qëllimin e ligjit, si dhe përkufizimet e përdorura në projektligj, ku vlen të përmendet përkufizimi i termit “arbitrazh” si dhe diferencimi ndërmjet “arbitrazhit vendas”, që përfshin zgjidhjen e mosmarrëveshjeve ndërmjet dy palëve vendase, dhe “arbitrazhit ndërkombëtar”, që përfshin zgjidhjen e mosmarrëveshjeve ndërmjet palëve që veprojnë në shtete të ndryshme në përputhje me parashikimet e nenit 1, paragrafi 3 të ligjit model UNCITRAL.

Risi e Kreut I të projektligjit është parashikimi i një neni që përfshin rregullat e interpretimit në përputhje me ligjin model të UNCITRAL, më konkretisht nenin 2 shkronjat “b”, “c”, “d”, “e” dhe “f” të tij.

Më tej, ky Kre përmban parashikime mbi mundësinë e palëve për t’ia paraqitur mosmarrëveshjen e tyre arbitrazhit të huaj, mbi rregullat e posaçme për kryerjen e njoftimit me shkrim të komunikimeve, mbi parakushtet për t’u konsideruar heqja dorë nga e drejta e palëve për kundërshtim, sanksionimi i parimit të mospërfshirjes së gjykatës në çështjet e rregulluara nga ligji përveç nëse është përcaktuar ndryshe nga vetë ligji, si dhe mbi funksionet e gjykatës në mbështetje dhe mbikëqyrje nga gjykata. Këto parashikime janë në përputhje me nenet 3, 4 dhe 5 të ligjit model të UNCITRAL si dhe me ligjin për arbitrazhin e Kroacisë dhe të Sllovenisë.

**KREU II** “*Marrëveshja e arbitrazhit*” normon rregullat e zbatueshme për lidhjen e marrëveshjes së arbitrazhit, përfshirë palët dhe objektin e marrëveshjes që mund të lidhet midis tyre, formën e marrëveshjes së arbitrazhit dhe juridiksionin e rolin e gjykatës në shqyrtimin e vlefshmërisë së marrëveshjes së arbitrazhit.

Neni 10, i projektligjit parashikon rregulla të posaçme mbi formën e kërkuar për lidhjen e marrëveshjes së arbitrazhit, e cila duhet të bëhet me shkrim. Veçantia e këtij neni është që parashikon rregulla të detajuara për formën e marrëveshjes në përputhje me parashikimet e nenit 7 të ligjit model të UNCITRAL, të cilat plotësojnë parashikimet mbi ‘Kontratat’ të nenit 659 e vijues të Kodit Civil. Në këtë drejtim marrëveshja e arbitrazhit mund të jetë në formën e një kontrate të veçantë ndërmjet palëve si dhe në formën e një klauzole të posaçme për zgjidhjen e mosmarrëveshjeve me arbitrazh të përfshirë në kontratën e lidhur midis palëve.

Gjithashtu, duke mbajtur në konsideratë praktikën e zakonshme tregtare vendase dhe ndërkombëtare, marrëveshja e arbitrazhit konsiderohet e lidhur me shkrim edhe nëse është pjesë e një akti të nënshkruar nga palët ose në shkëmbimin e letrave, fakseve, telegrameve, postës elektronike apo mjeteve të tjera të komunikimit ose regjistrimit të të dhënave, të cilat mund të dokumentohen dhe sigurojnë një provë të marrëveshjes së arbitrazhit, si dhe nëse përfshihet në një akt të dërguar nga njëra palë tek tjetra ose të dërguar nga një person i tretë tek të dyja palët, i cili nuk është kundërshtuar nga palët ose njëra palë brenda një afati kohor të arsyeshëm.

Një rast tjetër i posaçëm është kur kontrata midis palëve bën referim të drejtpërdrejt në një dokument tjetër që përmban klauzolën për zgjidhjen e mosmarrëveshjeve me arbitrazh, parashikim që ndeshet jo vetëm në ligjin model të UNCITRAL por edhe në dispozitat mbi arbitrazhin të Austrisë, Gjermanisë, Italisë, Kroacisë, Polonisë dhe Sllovenisë.

**KREU III** “*Përbërja e gjykatës së arbitrazhit*” parashikon rregullat e zbatueshme për emërimin, përjashtimin si dhe zëvendësimin e Arbitrave në përputhje me parashikimet e neneve 10, 11, 12, 13, 14 dhe 15 të ligjit model UNCITRAL dhe që janë të ngjashme me dispozitat mbi arbitrazhin të Austrisë, Gjermanisë, Italisë, Kroacisë, Polonisë dhe Sllovenisë.

Neni 12, i projektligjit përmban rregullat mbi numrin e arbitrave, i cili si rregull është tre për aq sa palët nuk janë dakordësuar ndryshe. Ndërkohë, neni 13, i projektligjit parashikon rregullat e zbatueshme për emërimin e arbitrave, ku në rast të arbitrit të vetëm ky i fundit emërohet me dakordësi të palëve dhe në rast të trupit gjykues me tre arbitra, secila palë emëron një arbitër dhe dy arbitrat e emëruar nga palët emërojnë arbitrin e tretë. Në të dyja rastet nëse dakordësia nuk gjendet brenda 30 ditëve, arbitri emërohet nga Gjykata me kërkesë të të dyja palëve ose të njërës palë.

Në rast se arbitri bëhet i paaftë ose i pamundur për të përmbushur funksionet e tij, ose nëse lindin dyshime të arsyeshme lidhur me paanësinë ose pavarësinë e arbitrit, nenet 15 dhe 16, të projektligjit parashikojnë se palët ose vetë arbitri kanë drejtë të kërkojnë përfundimin e detyrës së arbitrit. Në rast të përfundimit të detyrës së arbitrit, arbitri zëvendësues emërohet në përputhje me rregullat e zbatueshme për emërimin e arbitrit që zëvendësohet sipas parashikimeve të nenit 17, të projektligjit.

**KREU IV** “*Juridiksioni i gjykatës së arbitrazhit*” përcakton kompetencat e gjykatës së arbitrazhit për të vendosur mbi juridiksionin e saj, për të dhënë masat e sigurimit të padisë/masat e përkohshme, rregullat për ekzekutimin e masave të përkohshme, kushtet për dhënien e masave të përkohshme, kërkesat për lëshimin e urdhrave paraprakë dhe kushtet për pranimin e tyre, regjimin specifik për urdhrat paraprakë, ndryshimin, pezullimin ose përfundimin e një masë paraprake ose një urdhri të përkohshëm, garancinë, detyrimin për paraqitjen e rrethanave dhe fakteve të mosmarrëveshjes, kostot dhe dëmet, njohjen dhe zbatimin, arsyet për refuzimin e njohjes ose zbatimit si dhe masat e sigurimit të padisë të lëshuara nga gjykata. Këto parashikime janë bërë në përputhje me parashikimet e neneve 17, 17.A, 17.B, 17.C, 17.D, 17.E, 17.F, 17.G, 17.H, 17.I, dhe 17.J të ligjit model UNCITRAL.

**KREU V** “*Zhvillimi i procedurave të arbitrazhit*” përmban rregullat e zbatueshme përgjatë zhvillimit të procedurave të arbitrazhit nga ana e gjykatës së arbitrazhit në përputhje me parashikimet e neneve 18, 19, 20, 21, 22, 23, 24, 25, 26 dhe 27 të ligjit model UNCITRAL dhe që janë të ngjashme me dispozitat mbi arbitrazhin të Austrisë, Gjermanisë, Italisë, Kroacisë, Polonisë dhe Sllovenisë.

Neni 31 i projektligjit sanksionon se palët trajtohen në mënyrë të barabartë dhe secilës palë i jepet mundësia e plotë për të paraqitur mjetet, shpjegimet, faktet, dokumentet dhe provat mbi të cilat mbështesin pretendimet e tyre në mënyrë që të bëhet e mundur për secilën palë mbrojtja e interesave të tyre në gjykim.

Neni 32, i projektligjit përcakton rregullat procedurale gjatë zhvillimit të procedurës së arbitrazhit. Në këtë në përcaktohet se palët janë të lira të bien dakord në lidhje me procedurën që do të ndiqet nga gjykata e arbitrazhit gjatë procesit të gjykimit, përveçse kur parashikohet ndryshe në ligj. Në rastin kur palët nuk i kanë përcaktuar këto rregulla, gjykata e arbitrazhit ka të drejtë të caktojë rregulla procedurale që i konsideron të përshtatshme.

Neni 36, i projektligjit parashikon kërkesat e nevojshme për paraqitjen e kërkesëpadisë nga paditësi si dhe të deklaratës së mbrojtjes nga pala e paditur, të cilat implementojnë parashikimet e nenit 23 të ligjit model UNCITRAL por paralelisht kanë përshtatur parashikimet e nenit 154 dhe nenit 158, pika 3, të Kodit të Procedurës Civile, të cilat rregullojnë përmbajtjen e kërkesëpadisë dhe të deklaratës së mbrojtjes në procesin civil.

Neni 39, i projektligjit rregullon thirrjen e dëshmitarëve gjatë zhvillimit të seancave të arbitrazhit, rregullime të cilat janë adaptuar nga legjislacioni Kroat për arbitrazhin. Ndërkohë, Neni 40, i projektligjit, i cili rregullon caktimin dhe dëgjimin e ekspertit, adopton nenin 26 të ligjit model UNCITRAL si dhe parashikimet e dispozitave mbi arbitrazhin të Austrisë, Gjermanisë, Italisë, Kroacisë, Polonisë dhe Sllovenisë.

**KREU VI** “*Marrja e vendimit dhe përfundimi i procedurave*” përmban rregullat e zbatueshme për thelbin e mosmarrëveshjes, mënyrën e marrjes së vendimit nga trupi i arbitrave, procedurat e reflektimit në procedurën e arbitrazhit të zgjidhjes së mosmarrëveshjes me mirëkuptim, formën e përmbajtjen e vendimit të gjykatës së arbitrazhit, përfundimin e procedurave të arbitrazhit, korrigjimin e gabimeve materiale, interpretimin e vendimit dhe vendimin shtesë të arbitrazhit, vendimin e gjykatës së arbitrazhit mbi shpenzimet e procedurës së arbitrazhit si dhe ankimin kundër vendimit të arbitrazhit në përputhje me parashikimet e neneve 28, 29, 30, 31, 32, 33 dhe 34 të ligjit model UNCITRAL dhe që janë të ngjashme me dispozitat mbi arbitrazhin të Austrisë, Gjermanisë, Italisë, Kroacisë, Polonisë dhe Sllovenisë.

**KREU VII** “*Njohja dhe zbatimi vendimeve të gjykatës së arbitrazhit*” përcakton juridiksionin gjyqësor në lidhje me arbitrazhin dhe procedurën e ndjekur nga Gjykata në pajtim me këtë ligj si dhe Kodin e Procedurës Civile, ekzekutimin e vendimeve të arbitrazhit vendas si dhe vendimet e arbitrazhit të huaj, në përputhje me parashikimet e neneve 35 dhe 36 të ligjit model UNCITRAL dhe bazuar në dispozitat mbi arbitrazhin të Austrisë, Gjermanisë, Italisë, Kroacisë, Polonisë dhe Sllovenisë.

Neni 51, i projektligjit përmban parashikime për ekzekutimin e vendimit të dhënë nga një gjykatë arbitrazhi vendase në momentin kur Gjykata lëshon urdhrin e ekzekutimit në përputhje me parashikimet e nenit 510, paragrafi 2, shkronja “ç” K.Pr.C.

Neni 52, parashikon se vendimi i arbitrazhit i dhënë nga një gjykatë arbitrazhi të një shteti të huaj ose nga një gjykatë e arbitrazhit ndërkombëtar me vendndodhje jashtë territorit të Republikës së Shqipërisë mund të vihet në ekzekutim në momentin kur njihet me vendim të Gjykatës së Apelit, në përputhje me nenin 399 K.Pr.C dhe nenin 510, paragrafi 2, shkronja “c” K.Pr.C.

Gjithashtu, neni 52 bën të qartë se njohja dhe zbatimi i vendimeve të arbitrazhit të huaj kryhet në përputhje me Konventën për Njohjen dhe Ekzekutimin e Vendimeve të Huaja të Arbitrazhit, bërë më 10 qershor 1958 në Nju Jork, në të cilën Republika e Shqipërisë ka aderuar nëpërmjet ligjit nr.8688, datë 9.11.2000, “Për aderimin e Republikës së Shqipërisë në “Konventën për Njohjen dhe Ekzekutimin e Vendimeve të Huaja të Arbitrazhit”.

**KREU VIII** “*Dispozita kalimtare dhe të fundit*” përmban dispozitat e fundit që rregullojnë mënyrën se si do të zbatohet ky ligj, rregullimet kalimtare, shfuqizimin e akteve që bien ndesh me ligjin si dhe momentin e hyrjes në fuqi të ligjit.

**VI. INSTITUCIONET DHE ORGANET QË NGARKOHEN ME ZBATIMIN E AKTIT**

Me zbatimin e këtij projektligji ngarkohen të gjitha organet publike dhe private.

**VII. MINISTRITË INSTITUCIONET DHE PERSONAT QË KANË KONTRIBUAR NË HARTIMIN E PROJEKT-AKTIT**

Projektligji është hartuar nga Ministri i Drejtësisë me asistencën teknike të projektit “Konsolidimi i Sistemit të Drejtësisë në Shqipëri” (EURALIUS V) dhe do të paraqitet pranë Këshillit të Ministrave.

Projektligji do të përcillet për mendim pranë ministrive të linjës dhe do të publikohet në portalin e Regjistrit Elektronik për konsultim publik.

**VIII. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji nuk përcjell efekte financiare shtesë në buxhetin e shtetit.

1. Neni 8 i Ligjit model të UNICITRAl: Palët do të trajtohen me barazi dhe secilës palë do ti jepet një mundësi e plotë për të paraqitur çështjen e tij. [↑](#footnote-ref-1)
2. Neni 35/1 i Ligjit model të UNICITRAL: Një vendim arbitrazhi, pavarësisht nga vendi në të cilin është marrë, duhet të njihet si i detyrueshëm, dhe nëpërmjet një kërkese me shkrim drejtuar gjykatës kompetente, duhet të detyrojë forcërisht subjektet përkatëse, të detyruar sipas vetë vendimit. [↑](#footnote-ref-2)